አራት ሰዎች ከኮሮና አገግመዋል፤ አምስት ሰዎች ደግሞ አዲስ መያዛቸው ተረጋግጧል።
በኢትዮጵያ ባለፉት 24 ሰዓታት የተደረገ የኮሮና ቫይረስ ምርመራ ውጤት ይፋ ሆኗል። በውጤቱ መሠረትም ለ1 ሺህ 19 ሰዎች የላቮራቶሪ ምርመራ ተደርጎ በአምስት ሰዎች ላይ ቫይረሱ ተገኝቷል። ዛሬ ቫይረሱ የተገኘባቸው አምስቱም ሰዎች የጉዞ ታሪክ የሌላቸው ሲሆኑ አራቱ ከዚህ በፊት በበሽታው ከተያዘ ሰው ጋር ንክኪ እንደነበራቸው ተጠቅሷል፤ የአንደኛዋ ደግሞ እየተጣራ ነው። አራቱ ከሰበታ አንደኛዋ ከአዲስ አበባ ናቸው።አራት ተጨማሪ ሰዎች ከሕመሙ ማገገማቸውም ተገልጿል። አጠቃላይ በኢትዮጵያ 12 ሺህ 688 ሰዎች ተመርምረው በ122 ሰዎች ላይ ቫይረሱ ተገኝቷል፤ 29 ሲያገግሙ ሁለቱ ወደ ሀገራቸው ተልከዋል፤ ሦስት ሕይወታቸው አልፏል። አሁን በቫይረሱ ተይዘው ሕክምና ላይ የሚገኙት 88 ናቸው።